作者:顧非熊
標題:陳情上鄭主司
內容:登第久無緣，歸情思渺然。藝慚公道日，身賤太平年。未識笙歌樂，虛逢歲月遷。羈懷吟獨苦，愁眼愧花妍。求達非榮己，修辭欲繼先。秦城春十二，吳苑路三千。茅屋山嵐入，柴門海浪連。遙心猶送雁，歸夢不離船。時節思家夜，風霜作客天。庭闈乖旦暮，兄弟阻團圓。朝乏新知己，村荒舊業田。受恩期望外，效死誓生前。願察為裘意，彷徉和角篇。懇情今吐盡，萬一冀哀憐。